สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 29 ธ.ค.59
30 ธ.ค. 2559

ดัชนีดาวโจนส์ตลาดหุ้นนิวยอร์กปิดขยับลง เมื่อคืนนี้ (29 ธ.ค.) เนื่องจากนักลงทุนขายทำกำไรเพื่อปรับโพสิชั่น ก่อนที่จะถึงวันหยุดในเทศกาลปีใหม่ ขณะที่ภาวะการซื้อขายในช่วงปลายปีเป็นไปอย่างเงียบเหงา แม้ว่าสหรัฐได้เปิดเผยข้อมูลเศรษฐกิจที่ออกมาค่อนข้างเป็นบวก ซึ่งรวมถึงจำนวนผู้ขอสวัสดิการว่างงานที่ปรับตัวลงในสัปดาห์ที่แล้ว
ดัชนีเฉลี่ยอุตสาหกรรมดาวโจนส์ปิดที่ 19,819.78 จุด ลดลง 13.90 จุด หรือ -0.07% ดัชนี NASDAQ ปิดที่ 5,432.09 จุด ลดลง 6.47 จุด หรือ -0.12% ดัชนี S&amp;P500 ปิดที่ 2,249.26 จุด ลดลง 0.66 จุด หรือ -0.03%
 
ตลาดหุ้นยุโรปปิดลบ เมื่อคืนนี้ (29 ธ.ค.) โดยตลาดปรับตัวลงเป็นวันแรกในรอบ 4 วันทำการ เนื่องจากนักลงทุนเทขายหุ้นกลุ่มธนาคาร รวมทั้งความวิตกกังวลเกี่ยวกับเสถียรภาพของภาคธนาคารในอิตาลี โดยเฉพาะอย่างยิ่งธนาคาร Banca Monte dei Paschi di Siena (BMPS) ซึ่งใหญ่เป็นอันดับ 3 ของอิตาลี
ดัชนี Stoxx Europe 600 ลดลง 0.4% ปิดที่ 360.26 จุด
ดัชนี CAC-40 ตลาดหุ้นฝรั่งเศสปิดที่ 4,838.47 จุด ลดลง 9.54 จุด หรือ -0.20% ดัชนี DAX ตลาดหุ้นเยอรมันปิดที่ 11,451.05 จุด ลดลง 23.94 จุด หรือ -0.21% ดัชนี FTSE 100 ตลาดหุ้นลอนดอนปิดที่ 7,120.26 จุด เพิ่มขึ้น 14.18 จุด หรือ +0.20%
 
ตลาดหุ้นลอนดอนปิดปรับตัวเพิ่มขึ้น เป็นวันที่ 4 ติดต่อกันเมื่อคืนนี้ (29 ธ.ค.) โดยดัชนี FTSE 100 ทำสถิติปิดที่ระดับสูงสุดเป็นประวัติการณ์ ด้วยแรงหนุนจากหุ้นกลุ่มพลังงานที่ปรับตัวขึ้นอย่างแข็งแกร่ง
ดัชนี FTSE 100 ตลาดหุ้นลอนดอนปิดบวก 14.18 จุด หรือ +0.20% แตะที่ 7,120.26 จุด
 
สัญญาทองคำตลาดนิวยอร์กปิดพุ่งขึ้น เมื่อคืนนี้ (29 ธ.ค.) โดยได้รับแรงหนุนจากการอ่อนค่าของสกุลเงินดอลลาร์สหรัฐ นอกจากนี้ การอ่อนแรงลงของตลาดหุ้นสหรัฐยังได้กระตุ้นให้นักลงทุนเข้าซื้อทองคำซึ่งเป็นสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนก.พ.พุ่งขึ้น 17.2 ดอลลาร์ หรือ 1.51% ปิดที่ระดับ 1,158.10 ดอลลาร์/ออนซ์
สัญญาโลหะเงินส่งมอบเดือนมี.ค.เพิ่มขึ้น 18 เซนต์ หรือ 1.12% ปิดที่ 16.218 ดอลลาร์/ออนซ์
สัญญาพลาตินัมส่งมอบเดือนเม.ย.เพิ่มขึ้น 20 เซนต์ หรือ 0.02% ปิดที่ 902.40 ดอลลาร์/ออนซ์
สัญญาพัลลาเดียมส่งมอบเดือนมี.ค.เพิ่มขึ้น 7.40 ดอลลาร์ หรือ 1.1% ปิดที่ 674.90 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (29 ธ.ค.) หลังจากสำนักงานสารสนเทศด้านการพลังงานของรัฐบาลสหรัฐ (EIA) และสถาบันปิโตรเลียมอเมริกัน (API) ต่างก็รายงานว่า สต็อกน้ำมันดิบของสหรัฐปรับตัวสูงขึ้นในสัปดาห์ที่ผ่านมา
สัญญาน้ำมันดิบ WTI ส่งมอบเดือนก.พ.ลดลง 29 เซนต์ หรือ 0.6% ปิดที่ 53.77 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.พ.ลดลง 8 เซนต์ หรือ 0.1% ปิดที่ 56.14 ดอลลาร์/บาร์เรล
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (29 ธ.ค.) จากการที่นักลงทุนเทขายทำกำไรหลังจากที่ดอลลาร์ทะยานขึ้นอย่างแข็งแกร่งในช่วงก่อนหน้านี้
ดอลลาร์สหรัฐอ่อนค่าลงเมื่อเทียบกับเยนที่ระดับ 116.58 เยน จากระดับ 117.17 เยน และอ่อนค่าลงเมื่อเทียบกับฟรังก์สวิส ที่ระดับ 1.0228 ฟรังก์สวิส จากระดับ 1.0291 ฟรังก์สวิส
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.0491 ดอลลาร์จากระดับ 1.0405 ดอลลาร์ ในขณะที่ปอนด์แข็งค่าขึ้นแตะ 1.2244 ดอลลาร์ จากระดับ 1.2215 ดอลลาร์ และดอลลาร์ออสเตรเลียแข็งค่าขึ้นที่ระดับ  0.7204 ดอลลาร์ จากระดับ 0.7182 ดอลลาร์ 